บล.กำไรปี’54ลดบจ.ปันผล
บริษัทหลักทรัพย์ผลงานปี 2554 แย่ลง เอเซีย พลัสกำไรลด 32% เจอขาดทุนอนุพันธ์ 21 ล้าน ไตรมาส 4 ไทยเคนเปเปอร์น้ำตาลขอนแก่นแจกปันผล
28 ม.ค. 2555

บริษัทหลักทรัพย์ผลงานปี 2554 แย่ลง เอเซีย พลัสกำไรลด 32% เจอขาดทุนอนุพันธ์ 21 ล้าน ไตรมาส 4 ไทยเคนเปเปอร์น้ำตาลขอนแก่นแจกปันผล
บริษัท หลักทรัพย์ เอเซีย พลัส (ASP) มีกำไรสุทธิ 505 ล้านบาท กำไรหุ้นละ 0.24 บาท ลดลง 32.75% เทียบกับกำไรสุทธิ 751 ล้านบาท หรือ 0.36 บาท ในปี 2553
สาเหตุที่ทำให้ผลดำเนินงานแย่ลง เนื่องจากไตรมาส 4 ปี 2554 มีกำไรสุทธิเพียง 99 ล้านบาท ลดลงเทียบกับช่วงเดียวกันปีก่อนทำได้จำนวน 215 ล้านบาท หลังจากรายได้ลดลงจาก 672 ล้านบาท เหลือ 427 ล้านบาท เพราะขาดทุนจากการซื้อขายตราสารอนุพันธ์ 21 ล้านบาท ขณะที่ไตรมาส 4 ปี 2553 มีกำไรจากรายการนี้จำนวน 54 ล้านบาท ส่วนรายได้อื่นๆ ส่วนใหญ่ลดลงตามภาวะตลาดหุ้นโดยรวมที่ปรับตัวลง 
บริษัท ทุนภัทร (PHATRA) เปิดเผยถึงผลประกอบการปี 2554 ว่ามีกำไรสุทธิ 834.72 ล้านบาท คิดเป็นกำไรหุ้นละ 3.97 บาท ลดลง 17.15% เปรียบเทียบกับปี 2553 กำไรสุทธิ 1,007.56 ล้านบาท หรือ 4.79 บาท
ด้านคณะกรรมการบริษัท ไทยเคนเปเปอร์ (TCP) มีมติอนุมัติจ่ายเงินปันผลประจำปี 2554 ในอัตราหุ้นละ 0.60 บาท คิดเป็นสัดส่วน 68.49% ของกำไรสุทธิ โดยจ่ายแก่ผู้ถือหุ้นที่มีชื่อในทะเบียนวันที่ 2 เม.ย. 2555 หลังปี2554 กำไรสุทธิโต 5% เป็น 313 ล้านบาท คิดเป็นกำไรหุ้นละ 0.88 บาท 
คณะกรรมการบริษัท น้ำตาลขอนแก่น (KSL) ประกาศจ่ายเงินปันผลในอัตราหุ้นละ 0.50 บาท ตามที่ตลาดคาดการณ์ แม้ว่าผลการดำเนินงานในปี2554 (1 พ.ย. 2553-31 ต.ค. 2554) จะมีกำไรสุทธิมากถึง 1,889 ล้านบาท หรือ 1.21 บาท เพิ่มขึ้นกว่า 1,095% จากช่วงเดียวกันปีก่อนกำไรสุทธิเพียง 158 ล้านบาท หรือ 0.10 บาท 
ส่วนการซื้อขายหุ้นบริษัท ลีพัฒนาผลิตภัณฑ์ (LEE) วันที่ 27 ม.ค. คึกคักผิดปกติ โดยราคาหุ้นเปิดกระโดดที่ 4.16 บาท หลังจากนั้นยังคงมีการไล่ซื้อดันไปถึง 14.40 บาท และมาปิดที่ 4.18 บาท บวก 0.74 บาท หรือ 21.51% มูลค่าซื้อขายหนาแน่น 323 ล้านบาท 
ทั้งนี้ เป็นเพราะคณะกรรมการมีมติเปิดโครงการซื้อหุ้นคืนเป็นการทั่วไป เพื่อบริหารทางการเงินจำนวน 100 ล้านหุ้น ในราคาสูงถึงหุ้นละ 5 บาท คาดว่าจะใช้เงินในวงเงิน 500 ล้านบาท ซึ่งบริษัทไม่ได้ซื้อคืนจากตลาดหลักทรัพย์เหมือนทั่วไป